
Abstrak
 
[bookmark: _Hlk55853694]Kajian tinjauan ini dilaksanakan bagi mengenalpasti penggunaan telefon pintar dan tahap nomofobia dalam kalangan murid berkeperluan khas di sekolah menengah. Nomofobia merupakan satu keadaan di mana individu akan berasa takut dan bimbang apabila telefon pintar tidak bersama mereka. Murid berkeperluan khas dengan nomofobia terdedah kepada pelbagai kesan negatif dari segi perkembangan kemahiran motor, pencapaian akademik mahupun sosial. Soal selidik telah ditadbir terhadap 285 orang murid dari empat buah sekolah menengah pendidikan khas yang mengalami sama ada masalah pembelajaran, kurang upaya pendengaran, kurang upaya penglihatan, kurang upaya pertuturan atau kurang upaya fizikal. Statistik deskriptif yang melibatkan frekuensi, peratus, nilai min serta sisihan piawai telah digunakan bagi menganalisis data berkenaan tempoh penggunaan telefon pintar, tujuan penggunaan dan tahap nomofobia. Statistik inferensi melalui Ujian-T Dua Sampel Bebas pula membandingkan tahap nomofobia dari aspek jantina manakala Anova Sehala membandingkan tahap nomofobia dari segi tempoh penggunaan telefon pintar. Dapatan kajian menunjukkan murid-murid sekolah menengah pendidikan khas mengalami tahap nomofobia yang sederhana. Wujud perbezaan yang signifikan antara jantina, dengan lelaki menunjukkan tahap nomofobia yang lebih tinggi namun tidak menunjukkan perbezaan yang signifikan bagi tahap nomofobia dari segi tempoh penggunaan telefon pintar. Kajian ini memberi implikasi kepada peranan guru, ibu bapa dan komuniti dalam mengawal penggunaan telefon pintar serta mengurangkan tahap nomofobia murid-murid berkeperluan khas melalui pelaksanaan program-program dan intervensi bagi menggalakkan perkembangan mereka ke arah yang lebih positif.

Kata kunci: media sosial, komunikasi, murid berkeperluan khas, nomofobia, pembelajaran maya, penggunaan telefon pintar 




[bookmark: _Hlk33819067]Smartphone usage and nomophobia level among special needs students in secondary schools


Abstract
 
The purpose of this survey is to identify smartphone usage and nomophobia level among the students with special needs in secondary schools. Nomophobia is the fear and anxiety experienced by an individual in the absence of a smartphone and it can cause negative impacts in motor skill development, academic achievement and socialization of students with special needs. Questionaire was administered to 285 students with special needs from four secondary schools who are either from the category of learning disability, hearing impairment, visual impairment, speech impairment or physical disability. Data regarding the duration of smartphone usage, purpose of its usage and nomophobia level were analysed using descriptive statistic, involving frequency, percentage, mean and standard deviation. Inferential statistics via Two Sample Independent T-Test was performed to compare the level of nomophobia between male and female. One-way ANOVA was used to compare the nomophobia level in the aspect of smartphone usage duration. The findings showed that the nomophobia level among the special needs students is moderate. The nomophobia level is higher among the male students. However, no significant difference was found between the duration of smartphone usage and the level of nomophobia. These findings have implications on the role of teachers, parents and community in controlling the smartphone usage and reducing the nomophobia level among the students with special needs in enhancing more positive development in their life by organising programs and providing intervention for those in need. 

Keywords: social media, communication, students with special needs, nomophobia, virtual learning, smartphone usage

 
Pengenalan  
 
[bookmark: _Hlk26402831][bookmark: _Hlk26402884][bookmark: _Hlk26402893][bookmark: _Hlk26402902][bookmark: _Hlk26402909]Ledakan teknologi telah mengembangkan fungsi telefon bimbit kepada telefon dengan pelbagai aplikasi tambahan dan kini lebih dikenali sebagai telefon pintar. Kepelbagaian atribut pada telefon pintar telah menjadi faktor penarik kepada penggunaannya sehingga menyebabkan kebergantungan remaja terhadapnya dan mencatatkan penggunaan yang semakin meningkat (Lin & Chiang, 2017; Sethia et al., 2018; Veerapu et al., 2019). Ini dapat dilihat melalui kajian Glumbić et al. (2020) yang menunjukkan peratusan yang tinggi, iaitu 95.8% daripada responden dengan masalah pembelajaran tahap ringan memiliki telefon pintar. Alatan teknologi dengan akses internet seperti telefon pintar, tablet dan komputer riba memudahkan penggunanya melayari laman-laman web seperti Facebook, Twitter dan YouTube (Suhaniya & Mohamad Fauzi, 2019) sehingga menyebabkan ketagihan. Kajian Syed Shah et al. (2014) mendapati ketagihan internet memberi impak yang paling mendalam terhadap aspek psikologi. Penggunaan telefon pintar secara keterlaluan boleh mengakibatkan tingkah laku kompulsif dan ketagihan terhadap peranti tersebut sehingga menyebabkan nomofobia (Tran, 2018). Nomofobia atau istilah Bahasa Inggerisnya iaitu Nomophobia (NO-MObile phone-PHOBIA) merupakan ketakutan atau kebimbangan yang dialami oleh seseorang individu apabila telefon bimbit tidak bersama mereka (Kanmani, Bhavani & Maragatham, 2017). Kegelisahan ini wujud akibat tidak dapat berkomunikasi, terputus hubungan, tidak dapat mengakses informasi serta tidak dapat menikmati kemudahan yang disediakan dalam telefon pintar (Seungyeon Lee et al., 2018). Nomofobia bukan sahaja dialami murid biasa (Durak, 2018; Gezgin & Cakir, 2016), malahan murid berkeperluan khas juga tidak terkecuali. Murid berkeperluan khas merupakan mereka yang sama ada mengalami ketidakupayaan penglihatan, ketidakupayaan pertuturan, ketidakupayaan pendengaran, ketidakupayan fizikal, masalah pembelajaran atau mana-mana kombinasi daripada ketidakupayaan tersebut (Malaysia, 2013). Ketidakupayaan yang dihadapi oleh mereka memberi kesan terhadap kemahiran sosial dan psikologi. Misalnya, kekangan visual yang dialami oleh murid-murid kurang upaya penglihatan turut mempengaruhi keterlibatan mereka dalam bilik darjah (Manisah & Noorfaziha, 2014). Bagi mengatasi kekangan yang dihadapi dari aspek sosial dan komunikasi secara bersemuka, mereka menjadikan telefon pintar sebagai alternatif agar mereka dapat diterima tanpa diskriminasi. Sebagai contoh, keseronokan individu dengan masalah pembelajaran dan individu dengan Kecelaruan Spektrum Autism melayari internet untuk pelbagai tujuan seperti hiburan, berkomunikasi dan bersosial (Sallafranque-St-Louis & Normand, 2017) boleh mencatatkan penggunaan telefon pintar yang tinggi sehingga menyebabkan nomofobia (Veerapu et al., 2019). Bagi murid berkeperluan khas yang ketagihan dalam permainan video, internet dan perjudian dalam talian, aktiviti harian mereka boleh terjejas akibat kekhusyukan melayan bentuk-bentuk hiburan (Parker et al., 2013). Ini seterusnya mengehadkan peluang murid berkeperluan khas untuk mengembangkan kemahiran cara kerja, sosial dan akademiknya (MacMullin, Lunsky & Weiss, 2016) sehingga menerukkan keadaan ketidakupayaan yang dialami dan menjejaskan pencapaian mereka (Mendoza et al., 2018). Justeru, kajian ini dijalankan bagi mendalami fenomena nomofobia dengan mengenalpasti penggunaan telefon pintar dan tahap nomofobia dalam kalangan murid berkeperluan khas di sekolah menengah. Selain itu, kajian ini turut mengenalpasti sama ada faktor jantina dan tempoh penggunaan telefon pintar memberi kesan terhadap tahap nomofobia murid-murid berkeperluan khas. 


Tinjauan literatur

Tempoh penggunaan telefon pintar dan faktor jantina

Murid-murid yang mengalami nomofobia didapati tiada regulasi diri dan menggunakan telefon pintar secara keterlaluan (Durak, 2019). Peratusan yang tinggi bagi penggunaan internet mobil dan telefon pintar melebihi sejam sehari menunjukkan peningkatan dalam tempoh penggunaannya, yang seterusnya menyebabkan ketagihan telefon pintar dan skor nomofobia yang lebih tinggi (Adawi et al., 2018; Bagci & Muhammed Fatih Peksen, 2018; Gezgin et al., 2018). Murid-murid masalah pembelajaran tahap ringan juga menunjukkan tempoh penggunaan telefon pintar yang tinggi dengan sebahagian daripadanya menggunakannya telefon pintar setiap hari tanpa dikenakan had oleh ibu bapa (Glumbić et al., 2020).
	Beberapa kajian lepas menunjukkan bahawa ketagihan telefon pintar yang tinggi dan penambahan tempoh penggunaan internet mobil membawa kepada peningkatan tahap nomofobia dalam kalangan murid sekolah menengah (Durak, 2019; Gezgin & Cakir, 2016). Kebanyakan kajian lepas juga menunjukkan perempuan mencatatkan nomofobia yang lebih tinggi berbanding lelaki (Aguilera-Manrique et al., 2018; Gezgin & Cakir, 2016; Uysal, Ozen & Madenoglu, 2016; Yildirim et al., 2016).  Bagaimanapun, dapatan kajian Irfan et al. (2017), Jilisha et al. (2019) dan Nagpal & Kaur (2016) menunjukkan sebaliknya. Kajian Glumbić et al. (2020) terhadap murid-murid masalah pembelajaran pula tidak menunjukkan perbezaan kekerapan penggunaan telefon pintar yang signifikan dari aspek jantina.

Tujuan penggunaan telefon pintar

[bookmark: _Hlk26403364]Revolusi telefon pintar turut meningkatkan penggunaannya dalam kalangan murid-murid berkeperluan khas. Antaranya, terdapat kanak-kanak Kecelaruan Spektrum Autism yang cenderung dengan permainan video (Mazurek & Wenstrup, 2013) dan telefon pintar yang menyediakan permainan digital telah mendorong mereka untuk menggunakan peranti ini. Seterusnya, kesukaran untuk berenggang dengan permainan digital boleh mengakibatkan mereka mengalami nomofobia. 
Dalam pada itu, penggunaan telefon pintar telah menjadi satu trend baharu dalam kehidupan murid-murid yang memberi kesan terhadap keperibadian mereka. Gaya hidup merupakan cara bagi memupuk konsep kendiri serta mengenal pasti budaya yang ditunjukkan melalui identiti seseorang individu (Fariza, Siti & Syaidatun, 2015) dan ini turut berkait rapat dengan trend baharu ini. Tekanan sosial mendorong murid-murid sekolah menengah yang sedang membentuk identiti diri untuk membina hubungan sosial bersama rakan-rakan. Halangan sosial yang dihadapi murid-murid kurang upaya pendengaran dapat diatasi melalui rangkaian sosial seperti Facebook, Pinterest dan Twitter (Maiorana-Basas & Pagliaro, 2014) yang dapat dilayari melalui telefon pintar. Kebolehaksesan pada sumber dalam telefon pintar pula menggalakkan murid-murid kurang upaya penglihatan menggunakannya, dengan Facebook dan WhatsApp menjadi aplikasi pilihan mereka dalam berhubung dengan ahli keluarga dan rakan-rakan (Líbera & Jurberg, 2020). Murid-murid masalah pembelajaran turut berpeluang untuk membuat penerokaan menerusi media sosial dan internet tanpa berhadapan dengan stigma yang timbul akibat daripada kekurangupayaan mereka (Molin, Sorbring & Löfgren-Mårtenson, 2017). Kesamarataan tanpa diskriminasi yang dicapai melalui aplikasi media sosial dalam telefon pintar pastinya akan menimbulkan kegelisahan sekiranya murid-murid ini tidak dapat menggunakannya. 
[bookmark: _Hlk33828591]Lebih membimbangkan, kajian-kajian terdahulu menunjukkan penggunaan telefon pintar untuk tujuan komunikasi, bersosial dan hiburan adalah tinggi berbanding tujuan pembelajaran. Laman media sosial seperti Facebook, Twitter, Facebook dan YouTube telah menjadi sebahagian daripada kehidupan remaja (Shahrul Nizam et al., 2019). Dalam kajian Kwon et al. (2013), 300 orang murid sekolah menengah (55.6%) didapati menggunakan telefon pintar untuk tujuan penghantaran mesej atau rangkaian sosial dan 114 orang (21.1%) pula menggunakannya untuk tujuan hiburan seperti menonton filem, bermain permainan digital dan mendengar muzik. Begitu juga dengan kajian Gezgin, Cakir & Yildirim (2018) yang mencatatkan penggunaan telefon pintar yang tinggi dalam tujuan-tujuan ini, dengan 83.5% daripada murid-murid sekolah menengah menggunakannya untuk tujuan rangkaian sosial, 75.7 % untuk tujuan mendengar muzik dan 73.3% bagi tujuan komunikasi tetapi tujuan pembelajaran dan penyelidikan hanya mencatatkan 56.3% manakala e-book dengan 16.9%. Selain itu, tujuan pembelajaran turut mencatatkan pengaksesan atas talian yang paling rendah berbanding tujuan lain seperti bersosial dan hiburan (Syed Shah Alam et al., 2016). Remaja masalah pembelajaran juga lebih banyak menggunakan internet bagi tujuan permainan digital berbanding untuk tujuan pembelajaran (Agren, Kjellberg & Hemmingsson, 2019).
Tahap nomofobia

Walaupun kurang kajian-kajian lepas yang bertumpu kepada nomofobia dari konteks murid berkeperluan khas, kajian-kajian yang melibatkan murid-murid sekolah menengah arus perdana, pelajar-pelajar universiti dan golongan pekerja telah menunjukkan bahawa kebanyakan daripada mereka mengalami nomofobia. Kajian Veerapu et al. (2019) yang melibatkan pelajar sarjana muda perubatan mendapati kesemua respondennya menunjukkan nomofobia pada pelbagai tahap, dengan 64.3% mengalami tahap sederhana dan 18.7% pada tahap teruk. Selain itu, dapatan Kanmani, Bhavani & Maragatham (2017) turut menunjukkan 98.8% daripada pelajar kolej dan golongan pekerja mengalami nomofobia dengan 41.6% daripadanya mengalami tahap nomofobia ringan, 42.0% pada tahap sederhana dan 15.2% pada tahap teruk. 
Penggunaan telefon pintar yang berleluasa dalam kalangan murid telah mencetuskan kebimbangan masyarakat. Kebanyakan murid-murid dikatakan tidak dapat berhenti menggunakan telefon pintar secara kekal (González-Cabrera et al., 2017). Keadaan bertambah serius apabila penggunaan telefon pintar secara keterlaluan turut dikaitkan dengan nomofobia. Tahap nomofobia turut diperbahaskan dan menunjukkan perbezaan dapatan kajian-kajian yang lepas dari aspek jantina dan tempoh penggunaan telefon pintar. Justeru, kajian ini akan meneliti tahap nomofobia bagi kedua-dua aspek ini dalam kalangan murid berkeperluan khas.


Metodologi

Kajian tinjauan ini menghuraikan ciri-ciri populasi kajian yang terdiri daripada murid-murid di sekolah menengah pendidikan khas seluruh Malaysia yang terletak di Wilayah Persekutuan Kuala Lumpur, Selangor, Pahang, Pulau Pinang, Kedah dan Johor dengan berfokuskan kepada penggunaan telefon pintar serta tahap nomofobia dalam kalangan mereka. Kutipan data melalui tadbiran soal selidik dilaksanakan di empat buah sekolah menengah pendidikan khas dengan murid-muridnya tinggal di asrama, setelah mendapat kebenaran daripada Bahagian Perancangan dan Penyelidikan Dasar Pendidikan (BPPDP), Bahagian Pendidikan Khas dan pentadbir sekolah-sekolah yang terlibat. Kaedah persampelan rawak kluster yang melibatkan 285 orang murid telah digunakan bagi membuat pemilihan terhadap sampel dengan ciri-ciri yang sama, iaitu berusia antara 15 tahun dan 21 tahun serta boleh membaca dan menulis. Responden yang tinggal di asrama didapati menunjukkan nomofobia yang lebih tinggi berbanding mereka yang tinggal di luar asrama dan di rumah kerana mereka perlu menggunakan telefon pintar untuk berhubung dengan keluarga (Dasgupta et al., 2017). Oleh itu, faktor kediaman berpotensi mempengaruhi keputusan bagi tahap nomofobia murid-murid. Bagi mengawal kesan daripada pemboleh ubah luaran ini, iaitu faktor kediaman, semua responden yang dipilih ditetapkan supaya hanya daripada kalangan penghuni asrama. Responden kajian terdiri daripada 63.2% murid lelaki dan 36.8% murid perempuan dengan kategori masalah pembelajaran mencatatkan peratusan tertinggi, iaitu 61.1%. Selain itu, kajian ini turut melibatkan responden daripada kategori kurang upaya pendengaran, kategori kurang upaya penglihatan dan lain-lain (kategori kurang upaya pertuturan atau kategori kurang upaya fizikal), seperti dalam Jadual 1.





Jadual 1. Latar belakang responden

	Pembolehubah
	Kekerapan (f)
	Peratus (%)

	Jantina
	Lelaki
	180
	63.2

	
	Perempuan
	105
	36.8

	Kategori kurang upaya
	Masalah pembelajaran
	174
	61.1

	
	Kurang upaya pendengaran
	72
	25.3

	
	Kurang upaya penglihatan
	36
	12.6

	
	Lain-lain
	3
	1.1

	Jumlah
	
	285
	100



	Instrumen soal selidik bagi kajian ini diadaptasi daripada Nomophobia Questionnaire (NMP-Q) (Yildirim & Correia, 2015) bersesuaian dengan budaya dan tahap pemahaman murid berkeperluan khas di Malaysia. Instrumen ini menggunakan Skala Likert dengan empat pemeringkatan dan terdiri daripada dua bahagian, iaitu Bahagian A adalah berkaitan latar belakang responden dan penggunaan telefon pintar manakala Bahagian B meliputi empat subkonstruk bagi mengenalpasti tahap nomofobia responden, iaitu “Tidak dapat mengakses maklumat”, “Tidak dapat menikmati kemudahan yang disediakan dalam telefon pintar”, “Tidak dapat berkomunikasi” dan “Terputus hubungan”. Pilihan “Tidak pasti” digugurkan supaya responden hanya boleh memilih antara setuju atau tidak setuju sahaja. Ini dapat mengelakkan kecenderungan responden memilih jawapan “Tidak pasti”. Bagi responden kurang upaya penglihatan, instrumen soal selidik ditranskrip dalam Braille supaya mereka boleh mengaksesnya tanpa memerlukan pembaca.
[bookmark: _Hlk17684138]		Empat orang pakar dalam pendidikan khas telah dilantik bagi menentukan kesahan instrumen. Berdasarkan cadangan pakar-pakar tersebut, item-item soal selidik telah ditambahbaik dari aspek bahasa dan kesesuaian item untuk konstruk yang dikaji. Ujian rintis pula dilaksanakan terhadap 30 orang murid dari sebuah sekolah menengah pendidikan khas bagi menguji kebolehpercayaan item-item kajian.   Nilai pekali Cronbach’s Alpha (α) yang tinggi, α = .65 hingga .95 menunjukkan kebolehpercayaan yang tinggi (Ghazali Darusalam & Sufean Hussin, 2018).  Instrumen soal selidik ini telah menunjukkan kebolehpercayaan yang tinggi, dengan nilai Cronbach’s Alpha .918, seperti dalam Jadual 2.

Jadual 2. Kebolehpercayaan bagi setiap subkonstruk dalam instrumen kajian

	Subkonstruk
	Bilangan Item
	Nilai Cronbach’s Alpha

	Tidak dapat mengakses maklumat
	8
	.638

	Tidak dapat menikmati kemudahan yang disediakan dalam telefon pintar
	8
	.648

	Tidak dapat berkomunikasi
	8
	.840

	Terputus hubungan
	8
	.867

	Keseluruhan
	32
	.918



[bookmark: _Hlk17684454][bookmark: _Hlk17684479]		Statistik deskriptif dan statistik inferensi digunakan dalam penganalisisan data.  Statistik deskriptif menghuraikan ciri-ciri pembolehubah dari segi frekuensi, peratus, min skor dan sisihan piawai bagi memerihalkan tentang tempoh penggunaan telefon pintar, tujuan penggunaan telefon pintar serta tahap nomofobia. Statistik inferensi melalui Ujian-T Dua Sampel Bebas pula dilaksanakan bagi mengenalpasti sama ada wujud perbezaan yang signifikan bagi tahap nomofobia dari segi jantina. Anova Sehala digunakan bagi mengenalpasti sama ada wujud perbezaan yang signifikan antara tempoh penggunaan telefon pintar, iaitu satu hingga lima jam sehari, 6 hingga 10 jam sehari, 11 hingga 15 jam sehari, 16 hingga 20 jam sehari dan melebihi 20 jam sehari. Interpretasi bagi tahap nomofobia telah diadaptasi daripada kajian Yildirim & Correia (2015) dengan pembahagian kepada empat tahap seperti dalam Jadual 3.

Jadual 3. Nilai min bagi mengukur tahap nomofobia

	Nilai Min
	Interpretasi

	1.00
	Tiada Nomofobia

	1.01 – 2.00
	Rendah

	2.01 – 3.00
	Sederhana

	3.01 – 4.00
	Tinggi



[bookmark: _Hlk29038371]Dapatan kajian dan perbincangan

[bookmark: _Hlk29038386]Tempoh penggunaan telefon pintar

[bookmark: _Hlk29038971]Kajian ini mendapati sebahagian daripada responden, iaitu 148 orang (51.9%) menggunakan telefon pintar antara satu hingga lima jam sehari (Jadual 4). Ini diikuti oleh 72 orang (25.3%) yang menggunakan telefon pintar antara 6 hingga 10 jam sehari. Penggunaan telefon pintar melebihi 20 jam sehari mencatatkan kekerapan yang paling rendah, iaitu 14 orang (4.9%).  
Seperti dapatan kajian Adawi et al. (2018) terhadap murid sekolah serta pelajar institusi pengajian tinggi, para responden kajian ini juga banyak menghabiskan masa bersama telefon pintar antara satu hingga lima jam sehari. Kajian yang meliputi pelajar vokasional di Universiti Sakarya oleh Bagci & Muhammed Fatih (2018) juga menunjukkan penggunaan telefon pintar antara kurang dari satu jam hingga lima jam sehari. Kajian Gezgin et al. (2018) terhadap remaja pula mendapati kebanyakan daripada respondennya menggunakan internet mobil antara kurang dari satu jam hingga empat jam sehari. Dalam pada itu, purata penggunaan telefon pintar dalam kajian yang melibatkan murid-murid sekolah menengah di Korea Selatan adalah 3.03 jam pada hari persekolahan dan 4.07 jam pada hujung minggu (Kwon et al., 2013). Glumbić et al. (2020) yang menjalankan kajian terhadap responden dengan masalah pembelajaran tahap ringan pula mendapati 52.2% daripada mereka menggunakan telefon pintar pada setiap hari manakala 35.8% daripadanya menggunakan telefon pintar sehingga lima kali dalam sehari. Sekiranya murid berkeperluan khas kerap menggunakan telefon pintar mengikut tempoh tersebut dalam jangka masa panjang, mereka mudah ketagih terhadapnya. Ketagihan terhadap peranti ini seterusnya menyebabkan risiko berlakunya nomofobia (Tran, 2018).

Jadual 4. Tempoh penggunaan telefon pintar

	Pembolehubah
	Kekerapan (f)
	Peratus (%)

	Tempoh penggunaan telefon pintar
	1 hingga 5 jam sehari
	148
	51.9

	
	6 hingga 10 jam sehari
	72
	25.3

	
	11 hingga 15 jam sehari
	31
	10.9

	
	16 hingga 20 jam sehari
	20
	7.0

	
	> 20 jam sehari
	14
	4.9

	Jumlah
	
	285
	100


[bookmark: _Hlk29039636]Gangguan tidur akibat penggunaan telefon pintar boleh menyebabkan seseorang lambat bertindak balas, mudah lupa, tidak dapat memberi perhatian, sukar mengingati maklumat baru, melakukan kesilapan serta mengurangkan keberkesanan ketika melakukan kerja (Orzel-Gryglewska, 2010). Penggunaan telefon pintar pada waktu malam pula boleh menyebabkan pelbagai masalah kesihatan seperti keletihan, ketegangan mata dan sakit kepala (Dongre, Inamdar & Gattani, 2017; Jilisha et al., 2019). Malahan, penggunaan peralatan elektronik secara berlebihan turut mengurangkan peluang untuk mengembangkan kemahiran cara kerja, akademik dan sosial (MacMullin, Lunsky & Weiss, 2016) kerana mereka hanya duduk setempat semasa berinteraksi dengan peranti tersebut. 

Tujuan penggunaan telefon pintar

Penghantaran mesej mencatatkan kekerapan tertinggi bagi tujuan penggunaan telefon pintar, iaitu 254 orang (89.1%), seperti dalam Jadual 5. Ini diikuti dengan tujuan untuk media sosial yang mencatatkan sebanyak 176 orang (61.8%),  147 orang (51.6%) menggunakan telefon pintar untuk tujuan hiburan dan 113 orang (39.6%) untuk tujuan membuat panggilan. Penggunaan telefon pintar untuk tujuan pembelajaran seperti penggunaan persekitaran pembelajaran maya atau mencari maklumat melalui internet dan YouTube hanya mencatatkan 88 orang (30.9%) sahaja.

Jadual 5. Tujuan penggunaan telefon pintar

	Tujuan penggunaan 
telefon pintar
	Ya
	Tidak

	
	Kekerapan (f)
	Peratus
(%)
	Kekerapan (f)
	Peratus
(%)

	Menghantar Mesej
	254
	89.1
	31
	10.9

	Membuat Panggilan
	113
	39.6
	172
	60.4

	Media Sosial
	176
	61.8
	109
	38.2

	Pembelajaran
	88
	30.9
	197
	69.1

	Hiburan
	147
	51.6
	138
	48.4


[bookmark: _Hlk29044987]
Dapatan kajian ini menunjukkan murid berkeperluan khas cenderung menggunakan telefon pintar untuk tujuan penghantaran mesej melalui aplikasi seperti WhatsApp, WeChat, Telegram dan sistem pesanan ringkas (SMS), melayari media sosial seperti Twitter, Facebook dan Instagram serta untuk tujuan hiburan seperti bermain permainan digital dan menonton YouTube. Penggunaan telefon pintar bagi tujuan rangkaian sosial, mendengar muzik dan berkomunikasi juga menunjukkan peratusan yang lebih tinggi dalam kajian Gezgin, Cakir & Yildirim (2018) dan Kwon et al. (2013). Penghantaran mesej menunjukkan penggunaan tertinggi kerana perkhidmatan akses internet sedia ada membolehkan komunikasi berlaku dengan rakan sebaya melalui aplikasi seperti WhatsApp tanpa caj penghantaran berbanding panggilan telefon yang dikenakan bayaran yang lebih mahal (Lemola et al., 2014). Tambahan pula, tidak banyak murid kurang upaya pendengaran yang membuat panggilan telefon disebabkan kekurangupayaan pendengaran yang dihadapi. Sambungan internet yang lemah atau jalur lebar yang terhad pula akan menghasilkan video yang kabur dan lambat semasa membuat panggilan video sehingga menjejaskan kelancaran komunikasi menggunakan bahasa isyarat (Tran et al., 2015). Panggilan video turut menggunakan jalur lebar yang lebih banyak dan data yang tinggi berbanding penghantaran mesej atau panggilan suara, menyebabkannya kurang digemari berbanding penghantaran mesej. Bagi murid kurang upaya penglihatan yang mengalami kekangan dalam akademik dan aspek sosial disebabkan ketidakupayaannya (Manisah & Noorfaziha, 2014), telefon pintar telah menjadi alternatif untuk mereka berkomunikasi dan mencari maklumat dengan lebih mudah. 
Kajian ini turut menunjukkan bahawa murid-murid berkeperluan khas kurang menggunakan telefon pintar untuk tujuan pembelajaran. Dapatan Lepp et al. (2015) menunjukkan murid-murid lebih cenderung menggunakan telefon pintar secara santai berbanding untuk tujuan pembelajaran. Berbanding remaja tipikal, remaja masalah pembelajaran didapati lebih banyak menggunakan internet bagi tujuan permainan digital dan kurang menggunakan internet untuk tujuan pencarian informasi (Agren, Kjellberg & Hemmingsson, 2019). Penyalahgunaan telefon pintar untuk tujuan riadah ini perlu diambil perhatian yang serius agar peranti ini dapat dimanfaatkan sebaiknya untuk menyokong keperluan khas dan bukannya memudaratkan diri mereka.

Tahap nomofobia 

[bookmark: _Hlk34421431]Kesemua murid berkeperluan khas dalam kajian ini mengalami nomofobia (Jadual 6). Dapatan kajian terdahulu oleh Veerapu et al. (2019) menunjukkan kesemua respondennya juga mengalami nomofobia. Ini menandakan nomofobia semakin menular dalam kalangan murid sekolah menengah dan perhatian yang serius dalam membendung fenomena ini perlu dipertingkat.

Jadual 6. Tahap nomofobia responden

	Tahap Nomofobia
	Kekerapan (f)
	Peratus (%)

	Tiada Nomofobia
	0
	0

	Rendah
	15
	5.3

	Sederhana
	211
	74.0

	Tinggi
	59
	20.7

	Keseluruhan
	285
	100



[bookmark: _Hlk28118545][bookmark: _Hlk28118687]Jadual 6 yang menunjukkan kebanyakan daripada murid-murid berkeperluan khas mengalami nomofobia tahap sederhana, iaitu 211 orang (74.0%), diikuti 59 orang (20.7%) yang mengalami tahap tinggi. Tinjauan terhadap murid-murid sekolah menengah (Durak, 2018; Gezgin et al., 2018) serta pelajar-pelajar institusi pengajian tinggi dan golongan yang bekerja (Kanmani, Bhavani & Maragatham, 2017;  Khilnani, Thaddanee & Khilnani, 2019; Sethia et al., 2018;) turut menunjukkan bahawa mereka berada pada tahap sederhana. Walaupun kebanyakan daripada responden menunjukkan tahap nomofobia yang sederhana, tahap nomofobia tinggi  menyusulinya dan mencatatkan peratusan kedua tertinggi (20.7%). Dapatan ini tidak sepatutnya dipandang remeh kerana berisiko membawa kesan negatif kepada penggunanya. Antaranya, mereka yang mengalami nomofobia didapati selalu memeriksa teks dan panggilan, sentiasa membawa telefon, menggunakan telefon pada masa yang tidak sesuai, tidak mematikan telefon, lebih menggemari interaksi melalui telefon berbanding secara bersemuka, serta berasa tidak selesa dan gelisah ketika ketiadaan telefon pintar (Kanmani, Bhavani & Maragatham, 2017; Sethia et al., 2018) sehingga sukar  berpisah dengan telefon pintar dan menjejaskan aktiviti seharian. Kadar kekerapan penggunaan telefon pintar yang lebih tinggi didapati adalah berkait rapat dengan peneguhan tingkah laku dan ganjaran yang dibawakan oleh peranti ini, antaranya bilangan “suka”, mesej teks dan gambar, sehingga mendorong pengguna menggunakannya berulang kali (Glumbić et al., 2020) dan menyukarkan mereka berpisah dengannya.
Bagi tahap nomofobia yang tinggi pula, mereka turut berisiko mengalami kesan fizikal seperti panik, kesukaran bernafas, menggigil, berpeluh, peningkatan kadar denyutan jantung, kesakitan pada sendi tangan serta kesakitan pada leher dan belakang badan apabila mereka tidak dapat menggunakan telefon pintar (Kanmani, Bhavani & Maragatham, 2017). Justeru, nomofobia ternyata boleh memudaratkan keadaan murid-murid berkeperluan khas yang sedang mengalami masalah kesihatan, masalah sosial dan daya kognitif yang lebih rendah selain mengehadkan peluang mereka untuk memperkembangkan kemahiran cara kerja, sosial, akademik dan kemahiran motor halus seperti pergerakan jari (MacMullin, Lunsky & Weiss, 2016; Naquiah Nahar et al., 2018).   
Hasil analisis keseluruhan eempat-empat subkonstruk tahap nomofobia dalam Jadual 7 juga menunjukkan tahap sederhana (M=2.73, SP=.412). Subkonstruk “Tidak dapat berkomunikasi” telah menunjukkan nilai min tertinggi (M=2.94, SP=.564).

[bookmark: _Hlk56283045]Jadual 7. Hasil analisis keseluruhan bagi setiap subkonstruk dalam konstruk tahap nomofobia

	Subkonstruk
	Min 
(M)
	Sisihan piawai
(SP)
	Tahap nomofobia

	Tidak dapat mengakses maklumat
	2.65
	.454
	Sederhana

	Tidak dapat menikmati kemudahan yang disediakan dalam telefon pintar
	2.69
	.477
	Sederhana

	Tidak dapat berkomunikasi
	2.94
	.564
	Sederhana

	Terputus hubungan
	2.63
	.577
	Sederhana

	Keseluruhan
	2.73
	.412
	Sederhana



Kajian-kajian yang melibatkan murid-murid sekolah menengah turut menunjukkan min tertinggi pada subkonstruk “Tidak dapat berkomunikasi” (Durak, 2018; Gezgin & Cakir, 2016; Gezgin, Cakir & Yildirim, 2018). Pada peringkat keremajaan ini, mereka mula membebaskan diri daripada kawalan ibu bapa dan banyak menghabiskan masa bersama rakan sebaya (Ling et al., 2014). Murid berkeperluan khas juga tidak terkecuali, misalnya, individu dengan Kecelaruan Spektrum Autism berasa seronok menggunakan internet dalam berkomunikasi, hiburan, dan bersosial kerana mereka boleh membuat keputusan tanpa kongkongan ibu bapa atau penjaga (Sallafranque-St-Louis & Normand, 2017). Aplikasi komunikasi seperti WhatsApp serta panggilan telefon bukan sahaja dapat mengatasi kesunyian, malahan membolehkan mereka berkomunikasi secara maya dengan lebih yakin serta memberi masa tambahan kepada mereka untuk memberi respon kerana tidak perlu membalas mesej secara spontan. Ini memberi peluang yang sama rata kepada murid berkeperluan khas dalam berkomunikasi (Shpigelman & Gill, 2014). Penggunaan telefon pintar turut mengatasi masalah komunikasi yang wujud antara murid kurang upaya pendengaran dan murid tipikal kerana mereka boleh berinteraksi tanpa memerlukan bahasa isyarat. Namun begitu, kebergantungan murid berkeperluan khas terhadap telefon pintar dalam berkomunikasi turut memberi impak negatif seperti masalah nomofobia.



[bookmark: _Hlk29051065]a. Tahap nomofobia dari segi jantina

Dapatan menunjukkan wujud perbezaan yang signifikan bagi tahap nomofobia antara kumpulan lelaki (M=2.7738, SP=.41791, n=180) dan kumpulan perempuan (M=2.6509, SP=.39085, n=105), t(283)=2.452, p=.015 seperti dalam Jadual 8. Murid lelaki didapati mengalami tahap nomofobia yang lebih tinggi berbanding murid perempuan.

Jadual 8. Hasil analisis tahap nomofobia dari segi jantina

	Jantina
	N
	Min (M)
	Sisihan piawai (SP)
	df
	t
	p

	Lelaki
	180
	2.7738
	.41791
	283
	2.452
	.015

	Perempuan
	105
	2.6509
	.39085
	
	
	


*p<0.05 Terdapat perbezaan yang signifikan

Ini adalah konsisten dengan hasil kajian terhadap pelajar kolej di India (Jilisha et al., 2019; Nagpal & Kaur, 2016) dan kajian terhadap belia di Pakistan (Irfan et al., 2017) yang turut menunjukkan kumpulan lelaki mempunyai nomofobia yang lebih tinggi. Pelajar lelaki dikatakan lebih banyak mendapat kebebasan di rumah dan dalam masyarakat berbanding pelajar perempuan yang lebih banyak dikawal oleh ibu bapa (Jilisha et al., 2019). Akibatnya, peluang untuk mereka menggunakan telefon pintar secara berterusan turut berkurang. Namun begitu, dapatan ini adalah berbeza dengan kebanyakan dapatan lain yang mencatatkan tahap nomophobia yang lebih tinggi dalam kalangan murid perempuan (Aguilera-Manrique et al., 2018; Gezgin & Cakir, 2016; Uysal, Ozen & Madenoglu, 2016; Yildirim et al., 2016). Bagaimanapun, kajian-kajian tersebut menggunakan responden tipikal dan tidak melibatkan individu berkeperluan khas. Justeru, faktor yang menyumbang kepada perbezaan ini perlu diteliti pada masa akan datang dengan membandingkan tahap nomofobia antara murid tipikal dan murid berkeperluan khas dari aspek jantina.

[bookmark: _Hlk29051110]b. Tahap nomofobia dari segi tempoh penggunaan telefon pintar

Bagi sampel kajian ini (n=285), tahap nomofobia antara kelima-lima tempoh penggunaan telefon pintar tidak menunjukkan perbezaan yang signifikan antara tahap nomofobia murid-murid berkeperluan khas di sekolah menengah dari segi tempoh penggunaan telefon pintar, F(4, 280)=1.476, p=.210. Tempoh penggunaan telefon pintar didapati tidak memberi kesan terhadap nomofobia dalam kajian ini, seperti dalam Jadual 9.

Jadual 9. Hasil analisis tahap nomofobia dari segi tempoh penggunaan telefon pintar

	
	Jumlah kuasa dua
	df
	Min kuasa dua
	F
	Sig.

	Antara kumpulan
	.994
	4
	.249
	1.476
	.210

	Dalam kumpulan
	47.157
	280
	.168
	
	

	Jumlah
	48.152
	284
	
	
	



		Senario yang sama ditunjukkan dalam dapatan kajian Gezgin & Cakir (2016). Kajian Veerapu et al. (2019) pula menunjukkan bahawa hanya wujud hubungan yang lemah antara nomofobia dan jumlah jam bagi penggunaan telefon pintar Namun begitu, kajian-kajian lain menyatakan sebaliknya, iaitu peningkatan tempoh penggunaan telefon pintar menunjukkan nomofobia yang lebih tinggi (Adawi et al., 2018; Dongre, Inamdar & Gattani, 2017). Penggunaan telefon pintar secara kerap dan keterlaluan boleh menyebabkan ketagihan sehingga menimbulkan kegelisahan dan ketakutan sekiranya ketiadaan telefon pintar bersama mereka. Justeru, perbezaan dapatan bagi kajian ini dengan kajian-kajian sebelumnya boleh dijadikan panduan kepada penyelidik mengkaji dimensi-dimensi lain seperti status sosio-ekonomi sekolah yang mungkin menjadi faktor kepada perbezaan yang wujud. 


Kesimpulan

Secara keseluruhannya, murid-murid berkeperluan khas di sekolah menengah mengalami nomofobia pada tahap sederhana. Kajian ini memaparkan sejauh mana penggunaan telefon pintar mempengaruhi kehidupan mereka. Program serta intervensi yang bersesuaian dicadangkan supaya dirangka agar fenomena ini dapat dikurangkan seperti mengubah kepada gaya hidup yang lebih sihat dan mendidik mereka untuk menggunakan telefon pintar secara bijaksana. Kajian selanjutnya menggunakan pendekatan kualitatif boleh dilaksanakan bagi mengenalpasti faktor-faktor penyumbang kepada berlakunya nomofobia ini supaya langkah-langkah pencegahan dapat dilaksanakan. Nomofobia dalam kalangan murid berkeperluan khas perlu dikenalpasti dengan awal bagi mengurangkan impak negatifnya terhadap perkembangan mereka. Kerjasama daripada semua pihak termasuklah ibu bapa, guru dan komuniti adalah penting dalam mengurangkan masalah nomofobia dalam kalangan murid-murid berkeperluan khas.

